Leksehjelp og voksenkontakt

De siste årene har det kommet mange enslige mindreårige flyktninger til Norge, og Kristiansand Kommune har bosatt mange av dem. De bor i kollektiv frem til de er 18 år og der er det voksne som hjelper dem med integrering, skolegang og med å løse dagliglivets mange utfordringer.

Kristiansand Kommune har opprettet en fritidsklubb i kvadraturen for de enslige mindreårige flyktningene som har fått oppholdstillatelse og som går på skole. Kommunen har her ansatte som hjelper dem med praktiske ting og selvsagt alt papirarbeid i forbindelse med skolegang, opphold eller andre ting.

Etter at de er 18 år flytter de ut av kollektivet og inn i egen leilighet – alle går på skole, og det er klart at både Kongsgård Skolesenter (grunnskolen for innvandrere i Kristiansand) og ordinær videregående skolegang krever lange leksedager og byr på utfordringer som elevene trenger hjelp til!

Her kommer prosjektet ”Leksehjelp og voksenkontakt” inn i bildet: de fire Rotaryklubbene i Kristiansand: Kristiansand RK, Kristiansand Øst RK, Kristiansand Vest RK og Kongsgaard RK har gått sammen om å hjelpe med lekser og i tillegg er vi voksenkontakt.

Vi i Rotaryklubbene hjelper dem med lekser 3 dager i uken og i tillegg prøver vi å få tid til en liten prat om hverdagslige ting eller de store spørsmålene i livet! Vi hjelper dem med norsk, engelsk, matte, naturfag, samfunnsfag og helsefag. I tillegg er det mange av de praktiske håndverksfagene vi hjelper med. Det er en utfordring at fagkretsen er så bred, men fordi vi totalt sett er så mange hjelpere – vi er nå over 15 som bidrar – så klarer vi alltid å komme i mål med leksene!

Kongsgaard RK har virkelig engasjert seg i dette prosjektet, og det er med stolthet jeg kan si at vi dette vårsemesteret vært 9 personer som har bidratt. Disse er:

Kåre Berg Johnny og Eileen Bertsen

Knut Liland Odd Grønberg

Hans Fleicher Helene Ranestad

Knut Stien Berge Ingrid Mydland

Leksehjelpprosjektet er organisert med en styringsgruppe hvor hver av byens 4 RK bidrar med to representanter. Fra Kongsgaard RK er det Kåre Berg og Helene Ranestad som er med i styringsgruppen – og Helene Ranestad er nestleder med

Per-Anders Havnes fra Kristiansand Øst RK som leder i 2016.

Alle i klubben vår er selvsagt velkommen til å være med på dette prosjektet – kontakt gjerne undertegnede. Dette er et meget lærerikt prosjekt for alle oss som deltar!

15/6/2016

Helene Ranestad